Eurovea Tower

**Eurovea Tower** je prvý mrakodrap v Bratislave a zároveň aj na Slovensku. Ide o luxusnú výškovú rezidenčnú budovu, ktorá je súčasťou komplexu Eurovea na Pribinovej ulici v štvrti Eurovea City v bratislavskej mestskej časti Ružinov. 

Developerom Eurovea Tower je JTRE, novú dominantu Bratislavy navrhli architekti zo slovenského štúdia GFI. Stavebné náklady na Eurovea Tower predstavovali viac ako 140 mil. eur.

Budova je unikátna viacerými prvenstvami. Okrem toho, že ide o vôbec prvý mrakodrap, obsahuje najvyššie položené byty na Slovensku, doteraz najhrubšiu základovú dosku obytného domu na Slovensku – hrúbky 3 m a obsahuje tiež 8 superrýchlych výťahov zn. Schindler, z ktorých ten najrýchlejší prekonáva rýchlosť 6 m/s (22 km/h). Ide o najrýchlejšie, ale aj najvyššie položené rýchlovýťahy na Slovensku. 

Najvyššie poschodie Eurovea Tower sa nachádza o niekoľko metrov vyššie ako vrchol veží Bratislavského hradu oproti. Človek stojaci na terase najvyššieho podlažia sa nachádza v nadmorskej výške 293 m, čo je o meter vyššie ako cíp hviezdy na soche vojaka na pamätníku Slavín. Bratislava sa vďaka Eurovea Tower stala 201. mestom na svete, v ktorom stojí mrakodrap (budova s výškou minimálne 150 m). Celková výška budovy od päty pilóty po maják je 215,5 m a nachádza sa tu 408 súkromných rezidencií.

Eurovea Tower bola nominovaná na cenu Stavba roka 2024 – Cena verejnosti. a je držiteľom Ceny Inžinierskej komory vo výstavbe v kategórii Budovy – Absolútny víťaz. O výstavbe budovy natočil režisér Jaroslav Vojtek dokumentárny film s názvom 168.

## Technické informácie
Technické parametre obytného komplexu:
* Výška: 168 m
* Počet nadzemných podlaží: 46
* Počet podzemných podlaží: 3
* Počet bytov: 408
* Úžitková plocha: 32 000 m²
* Plocha komerčných priestorov: 1000 m²
* Celková plocha projektu (hrubé nadzemné plochy): 155 550 m²
* Počet parkovacích miest (v rámci celého projektu Eurovea 2, nielen mrakodrap Eurovea Tower): 1400                                          
* Celkový počet výťahov: 8

## História

Výstavba Eurovea Tower začala oficiálne v decembri 2019 a bola dokončená v novembri 2023. Budova je súčasťou projektu Eurovea 2.

Na mieste dnešného komplexu Eurovea sa v minulosti odohrávali Orientálne veľtrhy a nachádzali sa tu nízke pavilóny skladov bratislavského prístavu. Približne v miestach, kde dnes stojí Eurovea Tower, sa nachádzala továreň na výrobu kočov, na Ortvayovom pláne mesta z roku 1905 vyznačená ako Kocsi gyár.

Bývalá priemyselná zóna bola v 20. storočí zväčša asanovaná a vzniknuté brownfieldy sa postupne revitalizujú. Už za socializmu bola lokalita vybratá na presun centra mesta Bratislavy smerom od historickej zástavby. Práve v miestach vyústenia dnešného mosta Apollo predpokladali plány vznik výškových budov. Tento zámer potvrdilo mesto aj po zmene režimu, keď pod gesciou Hlavného architekta Petra Beňušku rozhodlo o umiestnení výškových budov práve v tejto oblasti.  Územie pred výstavbou slúžilo ako povrchové parkovisko.

Stavebná jama mrakodrapu mala rozmery 300 x 100 m a hĺbku 14 m. V máji 2020 bol vztýčený prvý zo 14 žeriavov, hlavný žeriav pre mrakodrap postupne rástol s pribúdajúcimi poschodiami a koncom októbra 2022 dosiahol úplnú výšku 200,5 m , čím sa stal najvyšším žeriavom na Slovensku. Jeho rameno sa pohybovalo 191,8 m nad zemou. Žeriav bol kotvený do budovy mrakodrapu na siedmich miestach a skladal sa zo 67 častí.

Bezprostredná prítomnosť vodného toku z rieky Dunaj a špecifické geologické podložie na pohyblivom štrku si vyžiadali špecifický prístup k zakladaniu, ktorý sa na Slovensku dovtedy nerealizoval. Bolo potrebné vytvoriť pevný základ – doteraz najhrubšiu základovú dosku na Slovensku – hrúbky 3 m, podopretú hustou sieťou pilót v hĺbke viac ako 30 m. Zakladanie stavieb pod hladinou spodnej vody si vyžaduje prenesenie veľkých zaťažení na malej ploche. Zaťaženie pri mrakodrape je približne 80 ton na meter štvorcový (800kN/m²), preto je pod základovou doskou viac ako 100 pilót priemeru 900 mm s dĺžkou približne 25 m.

Betonáž najhrubšej základovej dosky bytového domu, aká bola doteraz na Slovensku vybudovaná, trvala nepretržite tri dni a noci. Základovú dosku budovy tvorí oceľová betonárska výstuž s celkovou hmotnosťou 1 915 ton, najhrubšie prúty výstuže, s priemerom 4 cm a dĺžkou 12 m vážia každý 120 kilogramov. 

Vo februári 2021 boli dokončené podzemné podlažia a stavba začala rásť do výšky. Typické podlažie sa stavbe podarilo dokončiť za 11 dní. 

Budova bola skolaudovaná 27. októbra 2023. V budúcnosti by pred Eurovea Tower mala viesť aj električková trať, ktorá bude spájať Ružinov a Petržalku.

## Opis stavby

Obytná veža Eurovea Tower je súčasťou polyfunkčného komplexu Eurovea, ktorý spája obchodné, bytové a kancelárske priestory. Urbanistické vzťahy predurčili podobu veže, keď prepojenie troch hlavných ulíc v panoráme mesta určilo trojuholníkový pôdorys mrakodrapu. Mäkké línie, ktoré tvoria tvar veže, vytvárajú kontrast k hrubým líniám hradného brala a prísnej štvorcovej geometrii bratislavského hradu.

Dizajn Eurovea Tower pozostáva z kompaktnej, 168 m  vysokej veže, obklopenej balkónmi s unikátne navrhnutými rímsami a vertikálnymi lamelami, ktoré dodávajú budove vertikálny tok. Základňa veže obsahuje halu a kaviareň, ktorá susedí s brehom rieky Dunaj. Zdravotné stredisko nachádzajúce sa na prízemí priľahlej budovy je vežou unikátne zatopené. Cieľom bolo vytvoriť verejný priestor, ktorý by bol v súlade s dizajnom samotnej veže a tiež so štvrťou Eurovea City. 

Rohy trojuholníkového pôdorysu umožnili umiestniť väčšie byty s možnosťou panoramatických výhľadov na veľkú časť mesta. Preto bolo kľúčové zabezpečiť, aby vertikálne konštrukčné prvky boli v týchto lokalitách čo najtenšie, a to aj napriek najvyššiemu statickému zaťaženiu, s úmyslom poskytnúť obyvateľom nerušené výhľady. Rohové stĺpiky tak predstavujú pokrokové riešene, vysokopevnostná oceľ je prepojená so železobetónovým ohňovzdorným plášťom kruhového tvaru. Železobetónové stropné dosky – na niektorých miestach s rozpätím viac ako 10 m, boli na odľahčenie betónu vyplnené plastovými guľami.

Budova je navrhnutá tak, aby v prípade nehody vydržala 180 minút bez narušenia nosnej konštrukcie a s minimálnym rizikom pre jej obyvateľov počas riadenej evakuácie. Na prvom a druhom poschodí budovy sú pivničné kobky a technické priestory, na treťom poschodí sa nachádza súkromná zubná klinika.

Na typické stĺpy od 3. podlažia veže, sa spotrebovalo približne 650 kg výstuže. Atypické nosné stĺpy v podnoží pripravovalo päť ľudí sedem dní a na výstuž jedného použili až 10,5 tony ocele. V-stĺpy majú výšku 15 m a každý je trochu iný. Samotná výroba trvala 5 mesiacov a musela byť rozdelená na niekoľko krokov. Povolená tolerancia na 12 m bola iba 12 mm. Proces betonáže pri jednom stĺpe následne prebiehal v jednom dni v 3 etapách s približne 1,5 – 2 hodinovými prestávkami. Na betonáž týchto stĺpov bol použitý vysokopevnostný betón triedy C60/75. Celý proces výstavby stĺpov trval takmer dva mesiace. Na tieto stĺpy v tvare „V“ sa až do 43. poschodia napájajú železobetónové pohľadové stĺpy kruhového prierezu vystužené tuhou vložkou s vysokopevnostnou oceľou S460. Pri týchto kruhových stĺpoch museli klásť veľký dôraz na montáž tuhej vložky, kde je možná vertikálna a horizontálna odchýlka uloženia iba 1,5 cm. Na dosiahnutie tohto cieľa musela byť styčná plocha v absolútnej rovine s toleranciou maximálne 0,1 mm.

Fasáda je navrhnutá tak, aby cez deň vytvárala hru tieňov a v noci je možná jej iluminácia. Celková vonkajšia plocha fasády je 29-tisíc štvorcových metrov. Tvorí ju 4 364 okien a zábradlie mrakodrapu má plochu 12 tisíc štvorcových metrov, takže zaberá takmer rovnakú plochu ako okná. Súčasťou fasády je aj 12 kusov svietiacich rebier kopírujúcich tvar mrakodrapu. Ich funkciou je zvýrazniť štíhlu líniu budovy cez deň aj v noci prostredníctvom jemného nasvietenia. Ich zakončením je korunka, ktorú tvorí 12 lúčov umiestnených na vrchole mrakodrapu. Kotvené sú do meter hrubej betónovej platne, ktorá tvorí strop posledného podlažia. Korunka je 17,4 m vysoká a najťažší diel z korunky váži až 4,7 tony. Nad ním sa nachádza už iba technické podlažie a trvalo osadený žeriav so 4,5 m dlhou lávkou a nosnosťou 500 kg určený na údržbu budovy. 

## Byty a služby
Eurovea Tower ponúka na 46 poschodiach spolu 408 rezidencií s praktickými dispozíciami s vysokými stropmi a nadštandardným vybavením interiérov. Ich dispozície sú do veľkej miery flexibilné a prispôsobujú sa každému majiteľovi. Všetky byty disponujú asymetrickým pôdorysom s veľkometrážnymi oknami na celú výšku podlažia.

Technologicky sú byty v budove pripravené na smart home domácnosť. Každá rezidencia má terasu s unikátnym výhľadom na viaceré časti Bratislavy. Rezidenti majú k dispozícii vstupnú loby s recepciou a budova umožňuje prechod do nákupného centra Galleria Eurovea suchou nohou. Parkovanie je spoločné s komplexom Eurovea. 

## Verejné priestory

Súčasťou Eurovea Tower sú aj nové verejné priestory pre oddych a aktívne trávenie voľného času. Prestavbou Pribinovej ulice podľa návrhu španielskej architektky Beth Galí sa až 80 percent automobilovej dopravy dostalo pod úroveň terénu. Vďaka tomu vznikol plnohodnotný mestský bulvár so širokými chodníkmi a segregovanou cyklocestou napojenou cez Most Apollo na medzinárodnú cyklotrasu na južnom brehu Dunaja.

Verejné priestory obsahujú okrem zelene aj vodné prvky. Organizácia pohybu ľudí je optimalizovaná pre bezpečný peší pohyb cez bulvár, rešpektuje hlavné pešie ťahy a prepája historické centrum Bratislavy s nábrežím Dunaja, ktoré sa vďaka stavbe predĺžilo takmer o 1 km. Nábrežný park má rozlohu až 25 000 m2 a priamo pri Eurovea Tower vzniklo námestie s 13 m vysokým umeleckým dielom Octahedral Body od Viktora Freša, nové športoviská a ihriská. Súčasťou parkových úprav v novej časti promenády sú tiež minimalistické hravé objekty z dielne dizajnéra Lucu Boscardina.

## Galéria

Bratislava 8.jpg|Eurovea Tower pred dokončením v roku 2023.
Eurovea Tower in Bratislava.jpg|Výstavba Eurovea Tower v novembri 2022.
Rozostavaná Eurovea 2.jpg|Nočný pohľad na stavenisko z Mosta Apollo.
Bratislava - panoramio (2).jpg|Pobytové schody v komplexe Eurovea.
Downtown Bratislava in September 2023 (cropped).jpg|Eurovea Tower v panoráme Bratislavy (vpravo).


## Referencie

## Pozri aj
* Zoznam najvyšších budov v Bratislave
* Eurovea
* Eurovea City

## Externé odkazy
* Oficiálna stránka budovy
* Projekt Eurovea na yimba.sk

Kategória:Výškové budovy v Bratislave